CELEX: 32022R0199
Language: hr
Date: 2021-12-02 00:00:00
Title: Delegirana uredba Komisije (EU) 2022/199 оd 2. prosinca 2021. o izmjeni Uredbe (EU) 2019/1241 Europskog parlamenta i Vijeća u pogledu upotrebe uređaja koji omogućavaju izlazak iz mreže pri ribolovu norveške ugotice u Sjevernome moru

15.2.2022   
               
               
                  HR
               
               
                  Službeni list Europske unije
               
               
                  L 33/1
               
            
         DELEGIRANA UREDBA KOMISIJE (EU) 2022/199
         оd 2. prosinca 2021.
         o izmjeni Uredbe (EU) 2019/1241 Europskog parlamenta i Vijeća u pogledu upotrebe uređaja koji omogućavaju izlazak iz mreže pri ribolovu norveške ugotice u Sjevernome moru
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/1241 Europskog parlamenta i Vijeća od 20. lipnja 2019. o očuvanju ribolovnih resursa i zaštiti morskih ekosustava putem tehničkih mjera, o izmjeni uredbi Vijeća (EZ) br. 1967/2006, (EZ) br. 1224/2009 i uredbi (EU) br. 1380/2013, (EU) 2016/1139, (EU) 2018/973, (EU) 2019/472 i (EU) 2019/1022 Europskog parlamenta i Vijeća te o stavljanju izvan snage uredbi Vijeća (EZ) br. 894/97, (EZ) br. 850/98, (EZ) br. 2549/2000, (EZ) br. 254/2002, (EZ) br. 812/2004 i (EZ) br. 2187/2005 (1), a posebno njezin članak 15. stavak 2.,
         budući da:
         
                     (1)
                  
                  
                     U Prilogu V. Uredbi (EU) 2019/1241 propisane su tehničke mjere utvrđene na regionalnoj razini za Sjeverno more, Skagerrak i Kattegat.
                  
               
                     (2)
                  
                  
                     Ako države članice koje imaju izravan upravljački interes u ribolovu smatraju da su upotrebom uređaja koji su alternativa selektivnim uređajima utvrđenima na regionalnoj razini i utvrđenima u dijelu B priloga od V. do XI. Uredbi (EU) 2019/1241 alternativne mjere spojive sa zaštitom nedoraslih jedinki, Komisija može donijeti takve mjere delegiranim aktima na temelju zajedničke preporuke tih država članica.
                  
               
                     (3)
                  
                  
                     U skladu s člankom 16. Uredbe (EU) 2019/1241 države članice koje imaju izravan upravljački interes u ribolovu mogu Komisiji podnijeti zajedničku preporuku za potrebe donošenja tehničkih mjera iz članka 15. stavka 2. te uredbe u pogledu karakteristika selektivnih ribolovnih alata s obzirom na vrstu i veličinu. Države članice koje dostavljaju takvu preporuku moraju dostaviti znanstvene dokaze kojima se pokazuje da iz tih mjera proizlaze karakteristike selektivnosti za određene vrste ili kombinaciju vrsta koje su barem jednake karakteristikama selektivnosti ribolovnog alata utvrđenima u dijelu B priloga od V. do X. i u dijelu A Priloga XI. toj uredbi.
                  
               
                     (4)
                  
                  
                     Belgija, Danska, Njemačka, Francuska, Nizozemska i Švedska (skupina Scheveningen) imaju izravan upravljački interes u ribarstvu u Sjevernome moru. Nakon savjetovanja sa Savjetodavnim vijećem za Sjeverno more skupina Scheveningen podnijela je 26. veljače 2020. zajedničku preporuku Komisiji na temelju članka 15. Uredbe (EU) 2019/1241 u kojoj se predlaže delegirani akt za izmjenu dijela B Priloga V. toj uredbi kako bi se u Sjevernome moru dopustila upotreba posebnog selektivnog uređaja za norvešku ugoticu kao alternativa odvajajućoj rešetki s najvećim razmakom prečke od 35 mm kako je definirano u dijelu B Priloga V. toj uredbi kao osnovna mjera za taj usmjereni ribolov.
                  
               
                     (5)
                  
                  
                     Savjetovanje o zajedničkoj preporuci sa Stručnom skupinom za ribarstvo održano je 30. rujna 2021. Europski parlament nazočio je sastanku kao promatrač.
                  
               
                     (6)
                  
                  
                     Znanstveni, tehnički i gospodarski odbor za ribarstvo zaključio je (2) da bi, u usporedbi s odvajajućom rešetkom, upotreba uređaja koji omogućava izlazak iz mreže vjerojatno dovela do smanjenja stopa usputnog ulova (i količinski i brojčano) te da ne bi promijenila ili bi poboljšala obrazac iskorištavanja za one vrste iz usputnog ulova koje izrastu veće od norveške ugotice (npr. mekušice). STECF je napomenuo da jedinke manje od 15 cm čine tek mali udio ukupnog usputnog ulova te je zaključio da će se upotrebom uređaja koji omogućava izlazak iz mreže usputni ulov u ribolovu norveške ugotice stoga znatno smanjiti u usporedbi s odvajajućom rešetkom.
                  
               
                     (7)
                  
                  
                     Uredbu (EU) 2019/1241 trebalo bi stoga na odgovarajući način izmijeniti.
                  
               
                     (8)
                  
                  
                     Budući da mjere predviđene ovom Uredbom izravno utječu na planiranje ribolovne sezone plovila Unije i na povezane gospodarske aktivnosti, ova bi Uredba trebala stupiti na snagu neposredno nakon objave. Budući da se norveška ugotica lovi od rujna do prosinca, ova bi se Uredba trebala primjenjivati od 1. rujna 2021. Takva retroaktivna primjena ne utječe na načelo pravne sigurnosti i zaštite legitimnih očekivanja,
                  
               DONIJELA JE OVU UREDBU:
         
            Članak 1.
            Prilog V. Uredbi (EU) 2019/1241 mijenja se kako je navedeno u Prilogu ovoj Uredbi.
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od 1. rujna 2021.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 2. prosinca 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 198, 25.7.2019., str. 105.
         
         
            (2)  https://stecf.jrc.ec.europa.eu/documents/43805/2786172/STECF+PLEN+20-03.pdf
      
      
         
            PRILOG
            U Prilogu V. dijelu B točki 1.4. deveti unos u tablici mijenja se kako slijedi:
            
               
                           Veličina oka mrežnog tega
                        
                        
                           Zemljopisna područja
                        
                        
                           Uvjeti
                        
                     
                           „Najmanje 16 mm
                        
                        
                           Cijelo područje
                        
                        
                           Usmjereni ribolov malih pelagijskih vrsta koje nisu obuhvaćene drugdje u tablici.
                           Usmjereni ribolov norveške ugotice. Ugrađuje se jedan od sljedećih uređaja:
                           
                                       (1)
                                    
                                    
                                       odvajajuća rešetka s najvećim razmakom prečke od 35 mm;
                                    
                                 
                                       (2)
                                    
                                    
                                       uređaj koji omogućava izlazak iz mreže (*1), pod uvjetom da su ispunjeni sljedeći uvjeti:
                                       
                                                   i.
                                                
                                                
                                                   veličina oka mrežnog tega uređaja koji omogućava izlazak iz mreže iznosi najviše 70 mm i opremljen je mrežnim zmajem izrađenim od PVC-a ili sličnih savitljivih materijala;
                                                
                                             
                                                   ii.
                                                
                                                
                                                   ako je unutar uređaja koji omogućava izlazak iz mreže preko stošca/cijevi tog uređaja ugrađeno jedro, to jedro mora biti izrađeno od PVC-a ili sličnog savitljivog materijala, a veličina jedra mora biti takva da ne prekriva više od 75 % površine poprečnog presjeka površine na kojoj je smještena; i
                                                
                                             
                                                   iii.
                                                
                                                
                                                   na vrhu uređaja koji omogućava izlazak iz mreže stavlja se izlazni otvor veličine najmanje 50 × 50 cm.
                                                
                                             
                                 Usmjereni ribolov kozice pjeskulje i kozice vrste Pandalus montagui. Odvajajuća povlačna mreža (koća) ili odvajajuća rešetka ugrađuje se u skladu s pravilima utvrđenima na nacionalnoj ili regionalnoj razini.
                        
                     
            
               (*1)  ,uređaj koji omogućava izlazak iz mreže’ znači uređaj u obliku stožaste mreže koji ispunjava sljedeće kriterije:
            
                        (1)
                     
                     
                        umeće se ispred sake tako da je prednji rub, ili baza stošca, pričvršćen na puni opseg povlačne mreže (koće) ispred sake ili umetka;
                     
                  
                        (2)
                     
                     
                        sužava se prema vrhu gdje je pričvršćen na dno okvira povlačne mreže (koće);
                     
                  
                        (3)
                     
                     
                        izlazni otvor izrezuje se tamo gdje se spajaju vrh uređaja koji omogućava izlazak iz mreže i saka;
                     
                  
                        (4)
                     
                     
                        on omogućava prolazak norveške ugotice, koja se zadržava u saki, dok se usputni ulov ribe pušta na slobodu kroz izlazni otvor.”